ดอลล์ปรับตัวลง แม้สหรัฐฯเผยข้อมูลศก.แข็งแกร่ง
สกุลเงินดอลลาร์สหรัฐปรับตัวลดลงเมื่อเทียบสกุลเงินหลักส่วนใหญ่เมื่อคืนวันศุกร์ที่ผ่านมา (11 ธ.ค.) ถึงแม้ว่าสหรัฐจะเปิดเผยข้อมูลเศรษฐกิจที่แข็งแกร่ง
13 ธ.ค. 2558

สำนักข่าวอินโฟเควสท์รายงานว่า ค่าเงินยูโรปรับตัวเพิ่มขึ้นเมื่อเทียบกับดอลลาร์สหรัฐ ที่ระดับ 1.0994 ดอลลาร์สหรัฐ จากระดับ 1.0936 ดอลลาร์ ขณะที่เงินปอนด์เพิ่มขึ้นแตะ 1.5229 ดอลลาร์สหรัฐ จากระดับ 1.5159 ดอลลาร์สหรัฐ
ค่าเงินดอลลาร์สหรัฐปรับตัวลดลงเมื่อเทียบกับเงินเยนที่ระดับ 120.78 เยน จากระดับ 121.62 เยน และลดลงเมื่อเทียบกับฟรังค์สวิสที่ระดับ 0.9820 ฟรังค์ จากระดับ 0.9891 ฟรังค์ ขณะที่ค่าเงินดอลลาร์ออสเตรเลียปรับตัวลดลงเมื่อเทียบกับดอลลาร์สหรัฐที่ระดับ 0.7191 ดอลลาร์สหรัฐ จากระดับ 0.7289 ดอลลาร์สหรัฐ และค่าเงินดอลลาร์แคนาดาเพิ่มขึ้นแตะระดับ 1.3735 ดอลลาร์สหรัฐ จากระดับ 1.3618 ดอลลาร์สหรัฐ
ดัชนีดอลลาร์ ซึ่งเป็นมาตรวัดค่าเงินดอลลาร์เทียบกัลสกุลเงินอื่นๆลดลง 0.41% มาอยู่ที่ 97.542 ดอลลาร์ปรับตัวลดลงถึงแม้ว่า กระทรวงแรงงานสหรัฐเปิดเผยว่า ดัชนีราคาผู้ผลิต (PPI) เพิ่มขึ้น 0.3% ในเดือนพ.ย. เมื่อเทียบรายเดือน ส่วนดัชนี PPI พื้นฐาน ซึ่งไม่รวมหมวดอาหารและพลังงาน เพิ่มขึ้น 0.3% เช่นกันในเดือนพ.ย. เมื่อเทียบรายเดือน ขณะที่นักวิเคราะห์คาดการณ์ก่อนหน้านี้ว่า ดัชนี PPI จะทรงตัวในเดือนพ.ย. ส่วนดัชนี PPI พื้นฐานจะเพิ่มขึ้น 0.1%
ขณะเดียวกัน กระทรวงพาณิชย์สหรัฐเปิดเผยว่า ยอดค้าปลีกเพิ่มขึ้น 0.2% ในเดือนพ.ย. ซึ่งเป็นการเพิ่มขึ้นมากที่สุดนับตั้งแต่เดือนก.ค. ทั้งนี้ ผู้บริโภคชาวสหรัฐได้ทำการใช้จ่ายมากขึ้น หลังจากที่ยอดค้าปลีกแทบไม่เพิ่มขึ้นในช่วง 3 เดือนก่อนหน้านี้ ขณะที่ผู้บริโภคทำการออมมากขึ้น
อย่างไรก็ตาม ยอดค้าปลีกเดือนพ.ย.ยังคงต่ำกว่าที่นักวิเคราะห์คาดการณ์ที่ระดับ 0.3% สำนักข่าวซินหัวรายงานว่า ดอลลาร์ได้รับแรงกดดันจากการปรับตัวลดลงของราคาน้ำมัน ซึ่งร่วงแตะระดับต่ำสุดในรอบเกือบ 7 ปีเมื่อคืนนี้